धरानको जित
पाहुना टोली सिक्किम युनाइटेडलाई ३–० गोलले हराउँदै धरान फुटबल क्लब १६ औं आहा–रारा गोल्डकप फुटबलको क्वाटरफाइनल पुगेको छ ।
पोखरा — पाहुना टोली सिक्किम युनाइटेडलाई ३–० गोलले हराउँदै धरान फुटबल क्लब १६ औं आहा–रारा गोल्डकप फुटबलको क्वाटरफाइनल पुगेको छ ।हल्का वर्षा भइरहे पनि मध्यान्तरसम्म आक्रामक खेल प्रदर्शन गरेको सिक्किमविरुद्ध धरानले खेलेको ६१ औं मिनेटमा पहिलो गोल गरेपछि प्रतिस्पर्धा रोचक बनेको थियो । डिफेन्सबाट ओभरल्यापमा आएका रोमन लिम्बूले धरानका लागि पहिलो गोल गरे । वर्तमान राईको कर्नर बल डिफेन्सबाट क्लियर हुँदै पेनाल्टी बक्सबाहिर आएपछि रोमनले साइड भलीमा गोल गरेका थिए । पहिलो गोलको दुई मिनेटपछि नै वर्तमानकै क्रसलाई गोललाइनबाटै सजन राईले गोलमा परिणत गरे । धरानले दुइ गोलले अग्रता लिएपछि सिक्किम दबाबमा परेको थियो । खेलको ७५ औं मिनेटमा निशान राईको पासमा धिरेन लिम्बूले हेड प्रहार गरेर तेस्रो गोल गरे । धिरेन वैकल्पिक खेलाडीका रूपमा मैदान छिरेका थिए । खेलमा सजन राई म्यान अफ द म्याच घोषित भए । आहा–रारामा १३ औंपल्ट सहभागी धरानका लागि यो तेस्रो क्वाटरफाइनल यात्रा हो । प्रतियोगितामा सिक्किमको सहभागिता दोस्रो थियो । गत वर्ष क्वाटरफाइनल खेलेको सिक्किम आयोजक सहारासँग टाइब्रेकरमा ४–२ ले पराजित भएको थियो । यो संस्करणमा भने इटहरी गोल्डकपकै कारण पोखरा प्रिक्वाटरमै उपस्थिति जनाउन आइपुगेको थियो । बुधबार दोस्रो हाफमा थकित देखिएका सिक्किमे खेलाडीका लागि मैदानमा झरीले पनि खेल्न असहज बनायो । सिमसिम परेको पानीले मैदानको धुलो मरे पनि खेलाडीलाई भने बल चिप्लिएर नियन्त्रण गर्न कठिनाई भएको थियो । आयोजक सहारा क्लबले इटहरी गोल्डकपलाई कारण देखाउँदै अझै खेल तालिका भने बनाइसकेको छैन । प्रिक्वाटरफाइनलसम्मको तालिका बनाइए पनि क्वाटरफाइनलपछिको तालिका अझै टुंगो लागेको छैन ।आजको खेलसीएमजी संकटाविरुद्ध एपीएफ क्लबपोखरा रंगशाला